CELEX: 52010DP0296
Language: el
Date: 2010-09-07 00:00:00
Title: Αίτηση άρσης της βουλευτικής ασυλίας του Viktor Uspaskich Απόφαση του Ευρωπαϊκού Κοινοβουλίου της 7ης Σεπτεμβρίου 2010 σχετικά με την αίτηση για την άρση της ασυλίας του Viktor Uspaskich (2009/2147(IMM))

20.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               CE 308/90
            
         Τρίτη 7 Σεπτεμβρίου 2010Αίτηση άρσης της βουλευτικής ασυλίας του Viktor Uspaskich
   P7_TA(2010)0296
   Απόφαση του Ευρωπαϊκού Κοινοβουλίου της 7ης Σεπτεμβρίου 2010 σχετικά με την αίτηση για την άρση της ασυλίας του Viktor Uspaskich (2009/2147(IMM))
   2011/C 308 E/19
   
      Το Ευρωπαϊκό Κοινοβούλιο,
   έχοντας υπόψη την αίτηση για την άρση της ασυλίας του Viktor Uspaskich που διαβιβάστηκε από τις δικαστικές αρχές της Λιθουανίας στις 14 Ιουλίου 2009 και ανακοινώθηκε σε συνεδρίαση της ολομέλειας στις 7 Οκτωβρίου 2009,
   έχοντας ακούσει τον Viktor Uspaskich, σύμφωνα με το άρθρο 7, παράγραφος 3 του Κανονισμού του,
   έχοντας υπόψη τα άρθρα 8 και 9 του πρωτοκόλλου (αριθ. 7) περί προνομίων και ασυλιών της Ευρωπαϊκής Ένωσης που είναι προσαρτημένο στις Συνθήκες,
   έχοντας υπόψη τις αποφάσεις του Δικαστηρίου της Ευρωπαϊκής Ένωσης της 12ης Μαΐου 1964 και της 10ης Ιουλίου 1986 (1),
   έχοντας υπόψη το άρθρο 62 του Συντάγματος της Δημοκρατίας της Λιθουανίας,
   έχοντας υπόψη τα άρθρα 6, παράγραφος 2, και 7 του κανονισμού του,
   έχοντας υπόψη την έκθεση της Επιτροπής Νομικών Θεμάτων (A7-0244/2010),
   
               Α.
            
            
               λαμβάνοντας υπόψη ότι εις βάρος του Viktor Uspaskich, βουλευτή του Ευρωπαϊκού Κοινοβουλίου, έχει ασκηθεί ποινική δίωξη, ο οποίος είναι κατηγορούμενος σε δίκη που εκκρεμεί στο περιφερειακό δικαστήριο ποινικών αδικημάτων του Βίλνιους σύμφωνα με το άρθρο 24, παράγραφος 4 σε συνδυασμό με τα άρθρα 222, παράγραφος 1 και 220, παράγραφος 1, το άρθρο 24, παράγραφος 4 σε συνδυασμό με τα άρθρα 220, παράγραφος 1 και 205, παράγραφος 1 και το άρθρο 24, παράγραφος 4 σε συνδυασμό με το άρθρο 205, παράγραφος 1 του λιθουανικού ποινικού κώδικα,
            
         
               Β.
            
            
               λαμβάνοντας υπόψη ότι σύμφωνα με το άρθρο 9 του πρωτοκόλλου περί προνομίων και ασυλιών της Ευρωπαϊκής Ένωσης, κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους, ενώ επίκληση της ασυλίας δεν δύναται να γίνει στην περίπτωση αυτοφώρου εγκλήματος και ούτε δύναται να εμποδίσει την άσκηση του δικαιώματος του Ευρωπαϊκού Κοινοβουλίου να άρει την ασυλία ενός από τα μέλη του,
            
         
               Γ.
            
            
               λαμβάνοντας υπόψη ότι οι κατηγορίες που έχουν απαγγελθεί εις βάρος του κυρίου Uspaskich δεν αφορούν γνώμη που διατύπωσε ή ψήφο που έδωσε κατά την άσκηση των καθηκόντων του ως βουλευτής του Ευρωπαϊκού Κοινοβουλίου,
            
         
               Δ.
            
            
               λαμβάνοντας υπόψη ότι σύμφωνα με το άρθρο 62 του Συντάγματος της Δημοκρατίας της Λιθουανίας, το μέλος του εθνικού κοινοβουλίου (Seimas) δεν μπορεί να κατηγορηθεί για ποινικό αδίκημα, να συλληφθεί ή να υποστεί με άλλο τρόπο περιορισμό της ελευθερίας του χωρίς την έγκριση του Seimas,
            
         
               Ε.
            
            
               λαμβάνοντας υπόψη ότι το άρθρο 62 ορίζει επίσης ότι ένα μέλος του Seimas δεν μπορεί να διωχθεί για την ψήφο που έδωσε ή τις αγορεύσεις του στο Seimas, αν και μπορεί να διωχθεί σύμφωνα με τις γενικές διατάξεις για εξύβριση ή συκοφαντική δυσφήμιση,
            
         
               ΣΤ.
            
            
               λαμβάνοντας υπόψη ότι ο κύριος Uspaskich κατηγορείται κατά βάση για τα αδικήματα της κατάρτισης ψευδούς ισολογισμού σε σχέση με τη χρηματοδότηση ενός πολιτικού κόμματος κατά το διάστημα πριν από την εκλογή του στο Ευρωπαϊκό Κοινοβούλιο,
            
         
               Ζ.
            
            
               λαμβάνοντας υπόψη ότι δεν υπάρχουν βάσιμα στοιχεία από τα οποία να προκύπτει ότι η δίωξη ασκείται με σκοπό να παρακωλυθεί η πολιτική δραστηριότητα του βουλευτή («fumus persecutionis») και τα αδικήματα για τα οποία κατηγορείται ο κύριος Uspaskich ουδόλως σχετίζονται με τις δραστηριότητές του ως βουλευτής του Ευρωπαϊκού Κοινοβουλίου,
            
         
               Η.
            
            
               λαμβάνοντας υπόψη ότι ενδείκνυται συνεπώς η άρση της ασυλίας του,
            
         
               1.
            
            
               αποφασίζει να άρει την ασυλία του Viktor Uspaskich·
            
         
               2.
            
            
               αναθέτει στον πρόεδρό του να διαβιβάσει αμελητί την παρούσα απόφαση και την έκθεση της αρμόδιας επιτροπής στις αρμόδιες αρχές της Δημοκρατίας της Λιθουανίας.
            
         
      (1)  Υπόθεση 101/63 Wagner κατά Fohrmann και Krie, Συλλογή [1964] σελ. 195 και υπόθεση 149/85 Wybot κατά Faure και άλλων, Συλλογή [1986] σελ. 2391.